EBITDA คืออะไร ? ทำไมวอร์เรน บัฟเฟตต์ ไม่ชอบ
ทำไมบัฟเฟตต์ถึงไม่ชอบตัวเลขนี้เลย ? ลงทุนแมนจะเล่าให้ฟัง
14 มิ.ย. 2565

EBITDA คืออะไร ? ทำไมวอร์เรน บัฟเฟตต์ ไม่ชอบ /โดย ลงทุนแมน
“มันทำให้ผมประหลาดใจว่าการใช้ EBITDA แพร่หลายมากเพียงใด 
เราพยายามแต่งงบการเงินด้วยมัน” ประโยคดังกล่าวถูกกล่าวขึ้น
โดยต้นแบบนักลงทุนหุ้นเน้นคุณค่าอย่าง วอร์เรน บัฟเฟตต์
EBITDA ย่อมาจาก Earnings Before Interest, Taxes, Depreciation, Amortization 
อธิบายง่าย ๆ ก็คือ เป็น “กำไร” ที่บริษัททำได้จากการดำเนินกิจการ 
โดยที่ไม่หักค่าใช้จ่ายดอกเบี้ยจากการกู้ยืม ไม่หักภาษี ค่าเสื่อม และค่าตัดจำหน่าย
แล้วเพราะอะไรกัน 
ทำไมบัฟเฟตต์ถึงไม่ชอบตัวเลขนี้เลย ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ยกตัวอย่าง EBITDA อย่างง่าย ๆ 
หากเราทำธุรกิจผลิตสินค้าขาย มีรายได้ 1,000 ล้านบาทต่อปี
บริษัทมีค่าใช้จ่าย ดังนี้
- ต้นทุนขาย เช่น ค่าวัตถุดิบ 500 ล้านบาท 
- ค่าใช้จ่ายในการขาย เช่น ค่าโฆษณา 100 ล้านบาท 
- ค่าเสื่อม และค่าตัดจำหน่าย 100 ล้านบาท
จากตรงนี้ บริษัทของเราจะมีกำไรจากการดำเนินกิจการ 300 ล้านบาท
หากบริษัทของเรามีดอกเบี้ยจากการกู้ยืม และต้องจ่ายภาษีรวมกัน 50 ล้านบาท
สรุปแล้ว บริษัทของเราจะมีกำไรสุทธิ 250 ล้านบาท
โดยทั่วไป เราก็มักจะดูว่ากำไรสุทธินี่แหละที่จะคอยบ่งบอกเราว่า ในแต่ละปีบริษัทสามารถทำกำไรได้หรือไม่
แต่ก็มีบางคนที่บอกว่า กำไรสุทธิ ไม่ได้บ่งบอกความสามารถในการดำเนินธุรกิจมากเท่าไร
จึงนำเสนอไอเดียขึ้นใหม่ว่า ให้ดูกันที่ “EBITDA” จะทำให้เราเห็นภาพได้มากกว่า
โดยให้นำค่าใช้จ่ายทั้งหมด ที่ไม่เกี่ยวข้องกับการดำเนินกิจการหลัก บวกกลับเข้าไป ได้แก่
- ดอกเบี้ยและภาษี
- ค่าเสื่อมและค่าตัดจำหน่าย
หมายความว่า หากเราคำนวณ EBITDA ของบริษัท เราก็จะนำกำไรสุทธิ 250 ล้านบาท
มาบวกกลับเข้าไป ด้วยดอกเบี้ย และภาษี 50 ล้านบาท
ค่าเสื่อม และค่าตัดจำหน่าย 100 ล้านบาท 
รวมกันเป็น EBITDA 400 ล้านบาท
ที่ผ่านมา หลายบริษัทมักนิยมใช้ตัวเลข EBITDA ในรายงานผลประกอบการ 
โดยเฉพาะบริษัทที่อยู่ในช่วงเติบโต และยังอยู่ในช่วงที่ลงทุนสูง 
เนื่องจากมักจะโดนหักค่าเสื่อม และดอกเบี้ย เป็นจำนวนมาก
เช่น Tesla, Sea Limited เจ้าของ Shopee รวมถึงอีกหลายบริษัทเทคโนโลยี และสตาร์ตอัป จึงมักจะรายงานตัวเลข EBITDA ควบคู่ไปกับงบการเงินด้วย
แต่นักลงทุนระดับโลกอย่าง วอร์เรน บัฟเฟตต์ กลับไม่ชอบตัวเลขนี้เลย
โดยเขาได้ให้เหตุผล ก็เพราะว่า “ค่าเสื่อมและค่าตัดจำหน่ายเป็นค่าใช้จ่ายที่แท้จริง”
เพราะเราซื้อเครื่องจักรมาใช้งานแล้วจริง ๆ 
เพียงแค่นำมาตัดออกจากรายได้เป็นงวด ตามเกณฑ์การทำบัญชีเท่านั้น
อีกทั้งเขายังมองว่าค่าเสื่อมราคา และค่าตัดจำหน่ายยังเป็นค่าใช้จ่ายที่แย่ 
เพราะธุรกิจต้องเสียเงินสดไปเต็ม ๆ ทั้งก้อน เพื่อซื้อสินทรัพย์โดยที่ยังไม่ได้รับประโยชน์เลย
เพราะฉะนั้นเราก็ควรที่จะต้องดูค่าใช้จ่ายตรงนี้ด้วย
วอร์เรน บัฟเฟตต์ ชอบมากกว่าที่จะค้นหาบริษัท ที่สามารถสร้างเงินสดได้ทันที 
แทนที่จะต้องจ่ายเงินหรือลงทุนไปก่อน แล้วค่อยได้เงินสดกลับมา 
หรือธุรกิจที่ไม่จำเป็นต้องลงทุนเยอะ ซึ่งจะทำให้มีค่าเสื่อมจำนวนน้อย
เพราะมันสะท้อนให้เห็นว่า ผู้บริหารสามารถรักษาความแข็งแกร่ง และทำให้ธุรกิจสามารถเติบโตต่อไปได้โดยที่ไม่ต้องลงทุนมากนัก ซึ่งในความคิดของเขานั้น ธุรกิจแบบนี้มีจำนวนไม่มาก
นั่นจึงทำให้เขาไม่เห็นด้วย เวลาที่นักวิเคราะห์ประเมินมูลค่ากิจการด้วยการนำ EBITDA มาใช้
เพราะมันทำให้กิจการนั้นมีมูลค่าที่สูงเกินความเป็นจริงในความคิดของเขา
อ่านมาถึงตรงนี้ เราก็น่าจะพอรู้แล้วว่า EBITDA คืออะไร
และจะเห็นได้ว่า ทำไม วอร์เรน บัฟเฟตต์ ถึงไม่ค่อยชื่นชอบบริษัทหรือธุรกิจ
ที่มักจะนำเสนอ EBITDA มากกว่ากำไรสุทธิ ที่หักค่าใช้จ่ายทั้งหมดในการทำธุรกิจออกไป
ดังนั้น หากวันนี้เรากำลังวิเคราะห์บริษัทหรือธุรกิจอะไรสักอย่าง แล้วมีตัวเลข EBITDA เข้ามาเกี่ยวข้องด้วย
เราควรจะนำไปใช้อย่างระมัดระวัง รวมไปถึงควรนำตัวเลขทางการเงินอื่น ๆ มาวิเคราะห์ประกอบไปด้วย เพื่อทำให้เราสามารถตัดสินใจในการลงทุน ได้อย่างมีประสิทธิภาพมากขึ้นนั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-